แกรมมี่หนีPOST ‘ศุภกรณ์’ยืนยันโครงสร้างคงเดิม
บิ๊กล็อตหุ้นโพสต์โผล่อีก 75 ล้านหุ้น ราคา 8.25 บาท มูลค่า 618.75 ล้านบาท โครงสร้่างผู้ถือหุ้นไม่เปลี่ยน
29 ต.ค. 2565

บิ๊กล็อตหุ้นโพสต์โผล่อีก 75 ล้านหุ้น ราคา 8.25 บาท มูลค่า 618.75 ล้านบาท โครงสร้่างผู้ถือหุ้นไม่เปลี่ยน
รายงานข่าวจากตลาดหลักทรัพย์ฯ เปิดเผยว่า ในการซื้อขายหุ้นเมื่อวันที่ 11 ก.ค. มีรายการซื้อขายในกระดานขนาดใหญ่ (บิ๊กล็อต) เกิดขึ้นรวมทั้งหมด 17 หลักทรัพย์ ซึ่งพบว่าหุ้นของ บริษัท โพสต์ พับลิชชิง (POST) มีมูลค่าการซื้อขายบิ๊กล็อตมากที่สุด คือ 618.75 ล้านบาท หรือมีรายการซื้อขายจำนวน 75 ล้านหุ้น ที่ราคา 8.25 บาทต่อหุ้น
รองลงมาคือหุ้นธนาคารกรุงศรีอยุธยา กระดานต่างประเทศจำนวน 1.29 หมื่นหุ้น ที่ราคา 37.50 บาท มีมูลค่ารวม 484.17 ล้านบาท
นายศุภกรณ์ เวชชาชีวะ ประธานเจ้าหน้าที่ฝ่ายปฏิบัติการ บริษัท โพสต์ พับลิชชิง แจ้งตลาดหลักทรัพย์แห่งประเทศไทย ว่า บริษัทได้รับทราบว่ามีการทำรายการซื้อขายหุ้นสามัญของบริษัท (POST) ผ่านตลาดหลักทรัพย์ฯ โดยเป็นการซื้อขายแบบบิ๊กล็อตในวันที่ 11 ก.ค. 2556 จำนวน 75 ล้านหุ้น หรือคิดเป็น 15% ของทุนที่ออกจำหน่ายและชำระเต็มมูลค่าแล้ว 
อย่างไรก็ตาม ในส่วนของการบริหารนั้น บริษัทยังคงมีนโยบายการบริหารและดำเนินงานตามเดิม โดยไม่มีการเปลี่ยนแปลงโครงสร้างการบริหารงานของบริษัทแต่ประการใด
ทั้งนี้ หากบริษัทรับทราบข้อมูลการเปลี่ยนแปลงโครงสร้างการถือหุ้นเพิ่มเติม จะดำเนินการแจ้งให้ตลาดหลักทรัพย์ฯ และนักลงทุนทราบต่อไป
ก่อนหน้านี้ได้มีรายการซื้อขายหุ้น POST มาแล้วเมื่อวันที่ 28 มิ.ย. 2556 จีเอ็มเอ็มมีเดียรายงานขายหุ้น POST ออกมาจำนวน 20 ล้านหุ้น หรือ 4% หลังขายทำให้เหลือหุ้นที่ถือใน POST จำนวน 90.63 ล้านหุ้น หรือ 18.13% จากก่อนหน้าที่ถือหุ้นอยู่ 110.63 ล้านหุ้น หรือ 22.13% 
นายสุทธิเกียรติ จิราธิวัฒน์ รายงานการได้มาของหุ้น POST จำนวน 17.50 ล้านหุ้น หรือ 3.5% หลังได้มาทำให้ถือหุ้น POST จำนวน 91.05 ล้านหุ้น หรือ 18.21% 
ขณะที่หลังจากขายหุ้นเมื่อวันที่ 11 ก.ค. ออกมาเพิ่ม คาดว่าจีเอ็มเอ็มมีเดียจะเหลือหุ้นที่ถืออยู่ใน POST จำนวน 15.63 ล้านหุ้น หรือกว่า 3%
นายไพบูลย์ ดำรงชัยธรรม ประธานกรรมการบริษัท จีเอ็มเอ็ม แกรมมี่ (GRAMMY) เปิดเผยว่า ในเร็วๆ นี้ แกรมมี่มีแผนที่จะขายหุ้นเพิ่มเติมเพื่อระดมเงินประมาณ 4,000 ล้านบาท เข้าประมูลทีวีดิจิตอลในกลุ่มช่องธุรกิจที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดประมูล โดยการขายหุ้นดังกล่าวจะดำเนินการควบคู่ไปกับการกู้เงินจากทางสถาบันการเงิน แต่ยังไม่สามารถให้คำตอบได้ว่าจะขายหุ้นในบริษัทใดบ้าง ระหว่าง บริษัท ซีเอ็ดยูเคชั่น บริษัท โพสต์ พับลิชชิง และบริษัท ออฟฟิศเมท
สำหรับราคาหุ้นของทั้งสองบริษัทปิดปรับตัวลดลงสวนทางดัชนีตลาดหุ้นที่ปรับตัวขึ้นแรง โดยหุ้น POST ปิดตลาดที่ 7.50 บาท ลดลง 0.20 บาท หรือลดลง 2.6%
ด้านราคาหุ้น บริษัท จีเอ็มเอ็ม แกรมมี่ ปิดที่ 17.40 บาท ลดลง 0.10 บาท หรือลดลง 0.57%